
Városi környezetbe ültetett juharfajok Heteroptera együttese

Városi környezetben a zöldfelületek, így az útsorfák is fontos szerepet töltenek be egy élhetőbb környezet megteremtésében. Ezeket a növényeket számos kedvezőtlen hatás éri, amely hozzájárul állapotuk romlásához, és a károsító szervezetek könnyebb megjelenéséhez. A poloskák jelentős részét képezhetik a fák lombkoronájában kialakuló ízeltlábú közösségnek. Lehetnek a növényi részeket szívogató fitofág, illetve a kártevő szervezetek gyérítésében szerepet játszó zoofág fajok.
A juharfélék (Aceraceae) családjába több mint 100 fa és cserjefaj tartozik, melyek leginkább a mérsékelt égövben elterjedtek. Városi környezetben gyakran telepítették a mezei juhart (Acer campestre), korai juhart (A. platanoides) és a hegyi juhart (A. pseudoplatanus), melyek várostűrő képessége eltérő.
Dolgozatomban Budapest közterületein lévő juharfák poloska együttesét mértem fel. 2014 áprilisától októberig vizsgáltam különböző juharfajok lombkoronáját kopogtatásos módszerrel. A minták gyűjtésére kéthetente került sor a Budai Arborétumban, a Gellért-hegyen, az Alkotás utcában és a Budapesti Corvinus Egyetem Budai Campusa környékén.
Összesen 55 faj 2486 egyedét gyűjtöttem. Ezek közül 999 egyed volt fitofág és 1497 zoofág. A gyakoribb fajok egyedszámának alakulása mellett rajzásdinamikájukat is nyomon követtem. A fitofágok közül jelentős egyedszámban volt jelen a Nezara viridula, Palomena prasina és a Gonocerus acuteangulatus. A zoofágok közül a Psallus varians és a különböző Deraeocoris fajok domináltak.
A Budai Arborétum és a Gellért-hegy területén nagyobb egyedsűrűségű poloska együttes alakult ki, mint a nagyobb környezeti stressznek kitett, forgalmas utak mellett található, másik két élőhelyen. Ez a zoofág poloskák számára prédaként szolgáló más növényfogyasztó szervezetekre is jellemző volt.
A legkisebb egyedszám fitofágok esetében a hegyi juharon, míg zoofágok esetén a korai juharon mutatkozott. Mezei juharon a többi juharfajhoz viszonyítva több egyed fordult elő, ami ennek a fafajnak a jobb várostűrő képességére utal.
A gyűjtések során előkerült egy magyar faunára új poloskafaj is, a Deraeocoris flavilinea. Ezen kívül a hazánkból 2013 őszén kimutatott ázsiai márványospoloska (Halymorpha halys) gyors felszaporodását is dokumentáltam. 



